December | 2017 | die lewe na 40
December 31, 2017 December 31, 2017 / Andorize	/ 4 Comments
"Tot hiertoe het die Here ons gehelp." 1 Sam 7:12
Seker een van die grootste gebeurtenisse in die Bybel. God se volk het herlewing nodig gehad. Hulle het nodig gehad om hul trou tot God te hernuwe.
Vandag is die herdenking van my geboortedag, en die gedagte van Ebenhaeser was nog nooit persoonlik vir my so duidelik soos nou nie. Dit kon nie op 'n beter tyd gekom het nie. Ek het vanoggend wakker geword met hierdie één enkele woord: Ebenhaeser. Wat 'n gepaste tyd! Net soos die volk herlewing nodig gehad het, so het ons ook herlewing nodig; tyd om van ons afgode en valse gode af te staan, en terug te draai na die Een ware God.
Sal Ú ons nie weer lewend maak, sodat u volk in U bly kan wees nie?
Tyd om weer by ons geestelike Mispa uit te kom en onsself opnuut aan God toe te wy. Tyd om skoon te maak, op te kyk, en met ons hele hart na Hom te keer. Tyd vir 'n nuwe begin. Sit weg die mislukkings, teleurstellings, sonde, hartseer van die verlede. Waar ons met trane gesaai het, sal ons met gejubel maai. Want tot hiertoe het God ons gebring. Sal Hy ook dan nie verder met ons wees en ons lot verander soos strome in die woestyn nie?
31 Desember 1974 – 31 Desember 2017: Hier, vandag, rig ek my Ebenhaeser op.
December 28, 2017 December 28, 2017 / Andorize	/ Leave a comment
December 27, 2017 December 27, 2017 / Andorize	/ Leave a comment
….wat ek nooit ooit sal wil oor stap nie. Ja, daar was dae wat ek die mooiste view gehad het en dan was daar dae wat ek kaalvoet oor die klippies moes hardloop om net op n beter plek te kom as gister… soms op my knieë geval omdat ek net nie kans gesien het om verder te loop nie. Dan was daar dae waar ek rustig kon loop sonder omkyk of omdraai. Ek het wel die mooiste blommetjies in die veld gepluk wat saam my gereis het, van hulle het ek oppad verloor maar dis okay… dan was daar dorings wat my vele kere gesteek het dat ek vir dae net nie meer kon loop nie… maar dis ook okay… Dit was n lang pad, soms sonder water, soms sonder suurstof, soms met geskeurde skoene maar dit was n goeie pad… iets geleer? Absoluut .. dat niemand die pad vir jou kan stap nie maar wel net saam jou, dat niemand jou gelukkig kan maak as jy nie self gelukkig is nie, dat niemand jou tas vir jou gaan sorteer nie, dat min mense jou enduit gaan help, dat beloftes soms leë woorde is, dat opgee nooit n opsie is nie, dat mens soms moet sit en rustig word en dankie sê… dat daar altyd iemand sal wees wat in die middel van jou reis sal staan omdat hulle dit nie vir jou gun nie… dat mens net die beste weergawe van jouself kan wees en om nooit jou moed te verloor in iets wat mens regtig wil bereik nie. Tot hier het ek dit gemaak, as ek hierdie jaar in perspektief moes verstaan sal dit moeilik wees om te verduidelik. Van struikel, opstaan en aangaan… het ek soveel geleer van myself en van hierdie wêreld waarmee ons elke dag te doen kry. Daar was goed en sleg maar ek sien uit na die nuwe grondpad wat voorlê. Dankie aan al die blommetjies wat saam my dit enduit gemaak het, elkeen van julle het julle eie kleure, reuk en vorm gehad en so het ek by elkeen iets geleer. Wat nou voorle weet nie ek of jy nie, maar wat ek wel weet is dat ek beter skoene moet kry, 'n groter rugsak, meer water en soveel meer suurstof om my nuwe roete aan te pak… Veilig reis, wees lief vir mekaar, help mekaar, droom saam, lag saam en maak tyd vir alles en mekaar. Vir jou… Dankie vir die deeltjie plesier en stukkie hart wat ek saam op my reis deur 2017 kon dra… Mag die Here elkeen van ons soos altyd lei op die onbekende pad van 2018 en mag ons nooit vergeet van Sy groot genade nie. Mooi week en mooiloop die laaste gedeelte van 2017.
**Dankie oom Hans Haggard van die APK**
December 25, 2017 December 25, 2017 / Andorize	/ 8 Comments
Aan my dogters, waar julle jul ook al mag bevind, dit is my wens en gebed dat julle 'n geseënde dag gehad het. Julle is elke oomblik in my gedagtes. Mag Jesus Sy vreugde in julle harte laat herleef en julle vul met oorvloedige blydskap en seën. Al is Kersfees nie meer Kersfees sonder julle nie, troos ek my daaraan dat julle gelukkig en gesond is, en dat God elke tree saam met julle is en julle beskut onder Sy ewige vleuels.
Dankie Mams, vir die heerlike kuier en ete vandag. Dit was, soos altyd, uit die boeke! Volgende Kersfees, as die Here ons spaar, vier ons saam Kersfees by jul nuwe woning by die see, jippie!
Vir al my blogmaats wil ek graag 'n geseënde Kersfees toewens. Baie dankie vir julle pragtige skrywes, wat my deur elke dag en elke bui en al die vrae dra. Julle lê my baie na aan die hart en dit is my gebed dat God se liefde en krag julle sal omvou en deurdring.
December 18, 2017 December 18, 2017 / Andorize	/ 1 Comment
Laaste op die lys, die moeilikste: FORGIVE YOURSELF FOR YESTERDAY'S MISTAKES…. Is ek die enigste een wat hiermee worstel?? Elanè het gesê ek is te hard op myself, en sy is reg. Ek is. BAIE. Self-krities. Oor foute van nou, en foute van gister en al die gisters voor dit. Oor verlore en verspeelde geleenthede. Oor vertroue in mense wat my verkeerde raad gegee het. Oor vertroue in my eie stupid intuïsie. Ek het nie van beter geweet nie, maar ek doen nou. Die lesse was nodig, ek moes eerstehands leer.
Vergewe jouself bo alles. Hou op om negatiewe dinge oor en oor in jou gedagtes af te speel. Jy word 'n gevangene van jou verlede deur gedurig jou foute te herleef en jouself te kasty daaroor. Hou op om jouself te verwyt oor wat moes en kon gewees het. Laat los, laat gaan, beweeg aan.
Glimlag….vir geen rede
December 16, 2017 December 16, 2017 / Andorize	/ 3 Comments
No. 4: SMILE FOR NO REASON.
Al ooit jouself gevang glimlag vir geen rede? Ek ook. Al baie. Dan kyk ek eers rond of iemand my sien en seker wonder of die vrou al haar varkies op hok het. Al agtergekom as jy glimlag dat dit mense om jou nuuskierig maak? Ag man, dis net lekker om te glimlag!
Daar is so baie dinge waaroor ons kan glimlag…. 'n goeiemôre boodskap op ons selfone, 'n lawwe gedagte wat by ons opkom, mooi herinneringe, die natuur, heerlike weer, ander mense wat glimlag….
Begin en eindig alles met 'n glimlag, en hou die lied in die hart!
December 15, 2017 December 15, 2017 / Andorize	/ 4 Comments
Derde op die lys van vyf dinge is TAKE A DEEP BREATH. Klink simpel, maar as jy soveel chaos in jou lewe het soos ek, dan raak dit naderhand normaal. Jy raak gewoond aan dit. Ek het al geleer om terug te staan, ontspan, kalmeer, diep asem te haal en probeer kyk hoe ek dinge kan maak werk eerder as om te loop en kla oor alles wat verkeerd loop.
Dus, wanneer jy frustreerd voel in 'n situasie, haal diep asem en as dit nodig is, draai om en stap weg.
Intensies – maak dit regtig saak?
December 12, 2017 December 12, 2017 / Andorize	/ 5 Comments
Tweede op die lys van "5 things to do" is SET YOUR INTENTIONS.
Goeie intensies? Minder goeie intensies? Is daar nie 'n spreekwoord wat sê die pad hel toe is uitgelê met die beste intensies nie?? As ons fokus op die kragtige, euforiese, magiese, sinkronistiese, mooi van die lewe, sal dit na ons kant toe kom? Ek weet nie, maar ek is hopeloos te sinies vir so 'n siening. Dit klink te veel na lala land, so kom ons bly realisties.
Is dit die intensies wat saakmaak, of die aksies wat ons neem op daardie intensies? Ons is immers wat ons doen en sê, nie wat ons van plan is om te doen nie, nie waar nie?
So, aan die einde van die dag het ek gesit en net gebreinstorm en vir myself 'n lysie gemaak. Niks fancy of uitspattig nie, en intensies is nie 'n once off ding nie. Mens word elke dag met intensies wakker, maar hier is 'n paar wat ek dink ek onder die top tien van my daaglikse intensies sal plaas:
Moenie alles oordink nie.
Wees altyd bereid om jouself te verbeter asook die lewens vir ander makliker te maak.
Moenie so gou moed opgee nie.
GLO GLO GLO alles is moontlik.
Gee sonder om terug te verwag.
Dans op die musiek wat die lewe vir jou speel, al is dit nie jou smaak of voorkeur nie.
Hou die lied in die hart!
Moet nooit ophou bid en moed opgee met jou dogters nie.
Vyf dinge, vyf dae
December 11, 2017 December 11, 2017 / Andorize	/ 1 Comment
My whatsapp profiel praat van "5 things to do before you get out of bed." Ek wil egter nie al vyf dinge op een slag hanteer nie, maar eerder een vir een vat en daaroor dink. Elke dag is so 'n gejaag dat tyd vir stil raak min is, maar 'n mens moet ook leer om die tyd uit te koop vir dit wat goed is vir jou siel.
Die eerste gedagte is, EXPRESS GRATITUDE…. en vandag in die besonder is ek dankbaar vir hierdie geweldige belofte:
Dis nie die moeite werd om terug te baklei in eie krag en eie insig nie. Party mense is net eenvoudig nie jou kommentaar werd nie.
Gee net oor. Surrender. Draai die ander wang.
Dankie Here, dat U by magte is om selfs die kwaad om te keer in iets wat goed is. Dankie dat my oorgee 'n kragtige wapen in U hand is.